Edgar Naarits

Edgar Naarits (22. juuli 1920 Tartu – 4. mai 2004 Tartu) oli eesti korvpallitreener ja spordipedagoog.

Elukäigust
Naarits õppis aastatel 1934–1939 Tartu Linna Õhtuses Keskkoolis ja 1943–1944 Moskva Kehakultuuri Keskinstituudis. 

1941. aastal mobiliseeriti ta Punaarmeesse, kus algselt suunati karmide tingimustega tööpataljoni. Seejärel osales Naarits Teises maailmasõjas Velikije Luki lahingutes ning sai haavata. Hiljem pidi ta seetõttu tervislikel põhjustel enneaegu sportimisest loobuma.IN MEMORIAM Edgar Naarits. dea.digar.ee, 7. mai 2004.  

1945. aastal asus Naarits tööle Tartu Ülikooli kehakultuuriteaduskonna sportmängude kateedri õppejõuna, seda ametit pidas ta 1970 aastani. Aastatel 1960–1976 oli ta  Spordiselts Kalevi kesknõukogu treener ning aastatel 1976–1995 Tartu korvpallikooli õppealajuhataja ja treener.Edgar Naarits. Tartu Ülikooli Akadeemiline Spordiklubi.

Sportlasena
Naarits hakkas sportima omapäi. Ta  moodustas mängiva treenerina 1937. aastal kahe suure, Tartu EASK (Eesti Akadeemiline Spordiklubi) ja Tartu NMKÜ (Noorte Meeste Kristlik Ühing) meeskonna kõrvale kolmanda, koolipoistest koosneva  Tartu Kalevi korvpallimeeskonna. Riigikorra muutus ei võimaldanud tollase Tartu Kalevi meeskonnna tõusu ära näha. Naarits oli 1941. aastal Tartu meeskonnas Nõukogude Liidu 8 linna turniiri ja 1945. aastal Tallinna Kalevi meeskonnas Nõukogude Liidu meistrivõistluste pronksimedali võitjaid. 

Naarits on võitnud Eesti kergejõustikumeistrivõistlustel 1940. aastal 110 m tõkkejooksus ning aastatel 1940 ja 1945 400 m tõkkejooksus hõbemedali, tema isiklik rekord oli sel alal 58,0 (1940).EESTI MEISTRIVÕISTLUSTE KOLM PAREMAT. ekjl.ee, vaadatud 24. veebruar 2025.

Treenerina
Edgar Naarits on juhendanud Tartu Ülikooli Spordiklubi (ÜSK), Tartu Ülikooli (TRÜ), Tartu Kalevi võistkondi ning Tartu ja Eesti koondisi: 1946–1956 meeskondi, 1947–1976 naiskondi. Tema juhendatud võistkondade saavutused: 
 meeskondade võidud: 
NSV Liidu meistrivõistluste kuldmedal (1949), hõbemedal (1950) ja pronksmedal (1951)
Nõukogude Liidu 8 linna turniiril esikoht (1950) 
Eesti meistrivõistluste kuldmedal (1948–1952); 
 naiskondade võidud: 
Euroopa karikavõistluste poolfinaali jõudmine (1961)
NSV Liidu meistrivõistluste hõbe (1957–60) 
1959. aastal ühtlasi NSV Liidu rahvaste spartakiaadi hõbemedal  
NSV Liidu siseesivõistluste pronks (1954), 
NSV Liidu ametiühingute meistrivõistluste kuld (1955 ja 1958), 
NSV Liidu üliõpilasmeistrivõistluste kuld (1951, 1953–55), 
NSV Liidu noortemeistrivõistluste pronks (1948, 1954). 
Naaritsa treenitavad naiskonnad tulid aastatel 1948–1976 28 korral Eesti meistriks (12 korda kaksik-, 6 korda kolmikvõit).

Edgar Naarits sai NSV Liidu teenelise treeneri nimetuse 1957. aastal.
Tema tuntumad õpilased on: Ilmar Kullam (OM-hõbe, 3xEM-kuld), Ernst Ehaveer, Viktor Laats, Harri Russak, Heino Raudsik, Georg Rekker, Maret-Mai Otsa-Višnjova (MM-kuld, 4xEM-kuld), Valve Lüütsepp-Kaasik (MM-kuld, EM-kuld), Ene-Lille Kitsing-Jaanson (MM-kuld), Aino Värk-Hein (EM-kuld), Aime Kraus-Tobi (EM-hõbe), Vilve Kööbi (juunioride MM-kuld), Astrid Lindeberg. Tema õpilaste hulgas kokku mitukümmend meistersportlast ning sajad kehalise kasvatuse õpetajad.Nädala juubilar Edgar Naarits 90. vana.kesknadal.ee, 13. juuni 2018. 

Naarits kuulus ENSV Korvpalliföderatsiooni presiidiumisse ja treenerite nõukokku. Ta oli Korvpalliföderatsiooni Tartu sektsiooni juhatuse liige ning tegutses ka spordikohtunikuna (korv-, võrk- ja veepallis, samuti kergejõustikus).

Tunnustus
 1963 Kalevi auliige
 1999 Valgetähe IV klassi teenetemärk
 2000 Tartu Ülikooli medal
 2002 Eesti Vabariigi spordipreemia (elutööpreemia)
 2020 Eesti korvpalli kuulsuste halli liige
 2023 Eesti Spordi Kuulsuste Halli liige.

Isiklikku
Tema abikaasa oli iluvõimleja ja spordipedagoog Einike Naarits, tema poeg on korvpallitegelane Orm Naarits.Edgar Naarits. ESBL.

Kirjandus
 Vello Lään ja Märt Ibrus. Eesti korvpall. Portreed. Kirjastus: Eesti Korvpalliliit. Tallinn 2006, lk 21–25, ISBN 9949136326.
 Vello Lään. Üheksa kaptenit ehk maailma tipule lähedal. Kirjastus: Tartu Ülikooli Akadeemiline Spordiklubi. Tartu 2011, lk 29–43.

Viited

Välislingid
 Edgar Naarits ja TRÜ korvpallinaiskond. Eesti Spordi- ja Olümpiamuuseum SA, fotokogu.
 Edgar Naarits. ESBL.
 Ville Arike. Värvikad meenutused: Eesti läbi aegade kõige tulemuslikuma korvpallitreeneri 100. sünniaastapäev. postimees.ee, 22. juuli 2020.
 100 spordihetke: 74 | Edgar Naarits ja naiste korvpall. video, arhiiv.err.ee, 27. november 2023.
 KUULSUSTE HALL:  Edgar Naarits – epohhilooja Eesti naiste korvpallis. sport.postimees.ee, 26. märts 2024.

Kategooria:Eesti korvpallurid
Kategooria:Eesti korvpallitreenerid
Kategooria:Tartu Ülikooli kehakultuuriteaduskonna õppejõud
Kategooria:Tartust pärit sportlased
Kategooria:Valgetähe IV klassi teenetemärgi kavalerid
Kategooria:Kalevi auliikmed
Kategooria:Eesti spordikohtunikud
Kategooria:Vana-Jaani kalmistule maetud
Kategooria:Sündinud 1920
Kategooria:Surnud 2004